
			INNLEDNING

			«DET ER EGENTLIG IKKE kollegene som er problemet, men sjefen min. Har du ikke et foredrag for oss som har dårlige sjefer?» spurte kvinnen som kom bort til meg etter at jeg hadde holdt foredrag for en stor forsamling. Hun mente at jeg burde snakke om alle de håpløse sjefene. De største idiotene på jobben!

			Ideen var god, men problemet var bare at jeg neppe hadde blitt invitert til så mange arbeidsplasser med foredraget «Slik takler du håpløse sjefer og irriterende ledere». Vis meg den sjefen som hadde bestilt (og betalt for) et slikt foredrag til firmaets årlige kick-off.

			Men tanken slapp ikke taket, og derfor ble det boka du holder i hendene i stedet. Så til deg som kom bort til meg, lettere frustrert, og som jeg ikke vet hva heter: Tusen takk for idéen! Ta gjerne kontakt, så skal du få gratis bøker til deg selv og kollegene dine. 

			Denne boka har som mål å hjelpe alle som ikke forstår seg på sjefen sin. Det finnes kilometervis av bøker for ledere, og det spyttes ut noen titalls av dem hvert år. Bøker for ledere om hvordan man håndterer vanskelige medarbeidere og krevende samtaler, skaper godt arbeidsmiljø, bedre motivasjon, medarbeiderskap, samarbeid og bla-bla-bla. Men ingen bøker som snur det opp ned og spør: Hvordan skal medarbeidere forstå sjefen? 

			Etter å ha besøkt nesten 150 arbeidsplasser i året over en lang periode har jeg møtt mange ledere, ledergrupper og ikke minst medarbeidere. Jeg er alltid nysgjerrig og på jakt etter hva som skaper et godt arbeidsmiljø og en god organisasjonskultur. Hvor bra samarbeider de som jobber der, og hvordan håndteres de brysomme forskjellene? 

			Mange ledere klager på medarbeiderne, og mange med­arbeidere klager på sjefene. Det skjeve maktforholdet gjør at ledere kan bytte ut medarbeidere, men medarbeidere kan ikke bytte ut sjefen – uten selv å slutte. 

			Det er den store forskjellen, og i denne boka har jeg vært opptatt av at å slutte ikke er et alternativ. Heller ikke «å si fra» eller «å ta en alvorsprat med sjefen», som er vanlige forslag. Utgangspunktet for boka er at du ikke får fikset eller reparert sjefen din, og at du skal kunne fortsette å jobbe med lederen din. Min idé er at du skal finne løsninger som fungerer. 

			Dette er ikke en akademisk fagbok som er basert på forsk­ning og papirknitrende rapporter fra de fremste organisa­sjons­psykologene og antropologene på området. Dem finnes det nok av. Dette er en bok uten fasit eller pekefinger som byr på eksempler fra norsk arbeidsliv. De gjør forhåpentligvis større nytte enn overflatiske «quick fix»-råd som «kontakt verneombudet, ta det opp i medarbeidersamtalen, ta det med fagforeningsrepresentanten i neste møte eller – hvis ingen ting nytter: Finn deg en annen jobb!»

			Historiene inneholder konkrete forslag og løsninger som kan snu din oppfatning av lederen. Samtidig er det nødvendig å huske på at det finnes altfor mange som blir syke av sjefen sin, og boka tar ikke for seg den mørke siden av arbeidslivet med trakassering, mobbing eller annen helsefarlig ledelse. 

			I min forrige bok, Irriterende kolleger – slik takler du dem, forsøkte jeg å se verden fra hver av kollegatypenes perspektiv. Gi dem tilsvarsrett, ettersom de kritiseres hver dag. Tanken var å lage en bruksanvisning på de «gærne folka» på jobben. En overlevelsesguide når man tenker «hvorfor er det så unormalt å være litt mer normal». 

			Metoden er den samme her, ettersom jeg tar de irriterende sjefenes perspektiv i kombinasjon med de ansattes. Ettersom jeg har vært leder selv i 25 år, har jeg også hatt en skjult agenda med denne boka. Men den avslører jeg ikke før på siste side.

			Lommedalen, 15. november 2024

			Per Henrik Stenstrøm







			MIN FØRSTE SJEF

			«FOR EN IDIOT! For en håpløs fyr. At det går an å være så tjukk i huet! Komplett idiot og inkompetent. Og gjett om jeg sa det til ham. Jeg satte skapet på plass og sa det rett ut! Ha, ha, ha! Jeg må le.» 

			Sjefen hadde lagt på telefonrøret og smilte fornøyd, mens han snurret stolen rundt og kikket på oss som sto i døra og ventet. Vi smilte, vi også, og spurte: «Hva sa du til ham?» «Jeg sa at han var helt håpløs, og jeg sa det rett til ham. Fullstendig ubrukelig og en skam for firmaet», sa sjefen. Han lo – og vi lo. Og jeg lo hele veien hjem nesten hver dag. Sjefen visste å sette folk på plass. Sjefen hadde kontroll og var min superhelt. 

			Dette var min første jobb, jeg jobbet i et flyselskap. Det var en sånn typisk første jobben-jobb, og oppgavene var varierte. Sjefen var egentlig ikke sjefen, mer en prosjektleder med koordinerende oppgaver, fant jeg ut etter hvert. Men for meg var han sjefen. Myndig, kommanderende, men alltid imøtekommende når jeg stilte noen spørsmål om hvordan oppgavene skulle løses. 

			I begynnelsen spurte jeg ganske mye. Mest fordi jeg syntes det var moro å høre på ham. Han satt mye i telefonen, og nesten hver gang han la på, skjedde det samme. Han smilte og satte i gang med å fortelle om en ny kollega som var komplett idiot. Det var fantastisk underholdende. Hvis jeg ikke gikk på kontoret hans for å spørre om noe, kom han gjerne ut i landskapet for å fortelle siste nytt om all galskapen i selskapet. 

			Etter noen uker tenkte jeg at det var ganske skummelt at det var så mange idioter samlet i ett og samme selskap. Spesielt når selskapet jobbet med å transportere folk i lufta. Noen jobber er jo tross alt viktigere enn andre. Var dette selskapet rett og slett trygt å fly med? Neppe. Hvis det altså var slik som sjefen sa, da. At alle som jobbet der, var fullstendig håpløse. Burde jeg i så fall varsle noen om dette selskapet? Om opphopningen av ubrukelige folk og andre middelmådigheter? Samferdselsdepartementet? Politiet? Noen andre?

			Selskapet het SAS. Et av verdens mest prisvinnende fly­selskaper den gang, og jeg forsto at det ikke var noen grunn til panikk, og etter en stund vente jeg meg til sjargongen og sjefens utbrudd. Men det er ingen tvil om at min interesse for ledelse som ikke funker, ble vekket allerede første dag i arbeidslivet. 

			Hvordan kan noen alltid mene at det er alle andre det er noe galt med? 

			Det var et nyttig perspektiv å få tidlig i jobbkarrieren. Hver gang noen har sagt noe lignende på de arbeidsplassene jeg har besøkt, har jeg alltid tenkt på Sjefen. Og hver gang jeg har tenkt noe lignende om egne kolleger, vært forbanna og oppgitt over dem, har også Sjefen dukket opp bakerst i bevisstheten. Kanskje ikke hver gang, men ofte. Og da dukker naturligvis også det ubehagelige spørsmålet opp: Har jeg blitt som Sjefen nå?

			Det har vært mitt korrektiv. En påminnelse om at det umulig kan være slik at det er alle andre som er idioter – hele tiden. 

			Helsefarlige ledere

			Alle har hatt en ubrukelig leder. En de har irritert seg grenseløst over og som gjør arbeidsdagene sure. Enten det er en sjef du er livredd for, eller en sjef du aldri ser eller som aldri ser deg. Dårlige ledere kommer i mange varianter, og jeg antar at du leser denne boka fordi du har prøvd det meste. Forhåpentligvis har du også tatt opp speilet og sett ærlig på deg selv og din egen innsats. Slik at du kan være sikker på at det faktisk er sjefen det er noe galt med og ikke deg.

			Finnes det en grunn til at sjefen behandler deg slik hen gjør? Hvis du ikke har gjort det, anbefaler jeg deg å legge bort boka og teste det først. Så kan du fortsette å lese senere. Hvis du derimot har prøvd alt og kjenner at arbeidslivet er på grensen til det uutholdelige, da håper jeg boka kan hjelpe. 

			Jeg tror ingen ledere står opp om morgenen og tenker: Hvordan kan jeg lage mest mulig misnøye på jobb i dag? Hvordan kan jeg få plaget mine medarbeidere så det riktig svir? Hvordan kan jeg virkelig få rotet det mest mulig til på flest mulig måter? 

			Ingen ledere gjør det. Men mange ledere er seg selvsagt ikke bevisst hvordan de virker på sine medarbeidere, eller hva som er deres ferdigheter som leder. Hva det er som gjør dem autentiske, og hva som er deres spesielle kompetanse som ledere. 

			Mange rusler gjennom arbeidslivet og tenker at «jeg er som jeg er, og jeg får ikke gjort noe med det». Eller kanskje tenker noen: «Jeg har slett ikke bedt om å bli leder, jeg ble bare pekt på ved en tilfeldighet, så da fortsetter jeg her til noen andre overtar.» 

			Uansett motivasjonen for å være leder, uansett hvor godt rustet en person er for å være leder, så tror jeg det er viktig å minne seg selv på at ingen ledere ønsker å gjøre en dårlig jobb. Vi må anta at de faktisk ønsker å gjøre en god jobb. Til tross for alle mangler og minuser. Arbeidsmiljøet er ikke så godt som det kunne vært, men dagene går sin skjeve gang mens misnøyen kommer snikende og øker. Helt til det smeller. 

			For noen år siden fikk ansatte i TV 2 oppleve dette på kroppen. Jeg har tidligere vært redaksjonsleder for to TV 2-­programmer («TV 2 hjelper deg» og helsemagasinet «På godt og vondt»), derfor fulgte jeg konflikten nøye fra utsiden. 

			I 2015 undersøkte Arbeidstilsynet arbeidsmiljøet i tv-­kanalen og slo fast at det eksisterte en fryktkultur der. Til­synet påla kanalen å bruke en ekstern tredjepart til intern kartlegging. Lederutviklingsselskapet AFF (Stiftelsen Admi­nistrativt Forskningsfond ved Norges Handels­høy­skole) fikk jobben (For ordens skyld: Jeg satt i AFFs styre 2018–20, men har aldri hatt noen befatning med denne saken) og slo i sin rapport fast at det «eksisterer en helsemessig risiko knyttet til arbeidsmiljøet i TV 2». Media slo dette stort opp, og Dagens Næringsliv presenterte 2. mars 2016 noen av funnene fra rapporten:

			
					Ledelsen er fraværende, distansert og har mistet tillit og troverdighet hos sine medarbeidere.

					Dårlige resultater i helse- og arbeidsmiljøundersøkelser følges ikke opp. Dette bidrar til en følelse av oppgitthet og resignasjon i bedriften.

					Ledelse og ansatte snakker for lite åpent sammen, som igjen bidrar til ulik virkelighetsforståelse.

			

			Ifølge AFFs undersøkelse risikerte altså medarbeiderne i TV 2 helsa ved å gå på jobb. Da er det blodig alvor. 

			Ledelsen i TV 2 tok tak i ukulturen og ryddet opp. Jeg holdt foredrag for de ansatte i TV 2 – både i Bergen og Oslo – et par år senere og forsto at arbeidsmiljøet var blitt langt bedre. Jeg fikk en forsikring fra de tillitsvalgte om at de hadde lært mye av prosessen, og at hele organisasjonen nå hadde en beredskap for at dette ikke skulle skje igjen. At noe så alvorlig ikke skulle få hende på deres vakt. 

			Akkurat dette eksempelet er ikke enestående. Dette skjer på mange norske arbeidsplasser hvert år. Arbeidstilsynet griper selvsagt bare inn i et fåtall av tilfellene, de aller fleste blir ikke meldt til tilsynet.

			Arbeidstakere på disse arbeidsplassene må leve videre med sine helsefarlige ledere.  

			Selvinnsikt

			Dårlige ledere er selvsagt ikke dårlige mennesker. Men makten en leder får i form av sitt verv eller sin stilling, kan selvsagt endre personen. Makten kan gjøre personen mer ufyselig på mange områder, mindre empatisk og mer selvopptatt. Lederstillingen kan føre til at man overvurderer egne ferdigheter og blir «høy på pæra», som mange nye ledere har fått høre fra folk rundt seg. 

			Når en person trer inn i en lederstilling, kreves det selvsagt mye i flytteprosessen. Mange ledere er ikke klar over alt som forventes, og at det er et stort sprang fra å jobbe for en leder til selv å bli en leder som skal sørge for at alle jobber for deg, eller enda mer presist: for virksomheten. 

			Manglende balanse mellom autoritet og empati er første felle å gå i. For mye av det ene eller det andre går som regel galt. Det er den sunne balansen som gjelder, og at lederen er opptatt av å ha denne innsikten i hvordan hen som leder virker på de menneskene hen har ansvar for. Det er den viktigste ferdigheten du kan ha som leder. 

			Derfor er gode ledere opptatt av å innhente denne informasjonen på ulike måter. Det kan være gjennom med­arbeidersamtaler der de stiller gode og åpne spørsmål om hva medarbeideren forventer av lederen: Hva kan jeg gjøre for at du skal gjøre en enda bedre jobb? Hvordan vil du beskrive vårt samarbeid? Hva vil du gjerne se mer og mindre av hos meg som leder? Denne type spørsmål åpner for god dialog om relasjonen. 

			I tillegg har ledere en mulighet til å gjennomføre såkalte 360-undersøkelser, som er en tilbakemeldingsundersøkelse fra tre nivåer. Lederen blir vurdert på egne prestasjoner fra overordnet leder, sideordnede ledere og ikke minst fra ansatte. Undersøkelsen er anonymisert, og både metode og effekt er omdiskutert. 

			Det er egentlig et sykdomstegn at vi må anonymisere tilbakemeldinger når vi har så mange andre metoder. Jeg ser da bort fra granskinger og undersøkelser som må gjennomføres i forbindelse med varslingssaker. 

			Men varslingsinstituttet og anonymiserte 360-under­søkelser er etter min mening en farlig vei å gå. Det finnes selvsagt unntak, men hvis vi ikke klarer å gi hverandre tilbakemeldinger uten at de er anonymisert, er vi på ville veier i arbeidslivet. 

			Ledere snakker ofte om at de vil ha «rake pucker» og tydelige tilbakemeldinger. Hvordan skal de ellers bli bedre? Ja, da må vi la dem få ærlige tilbakemeldinger. Ikke anonymiserte rapporter med en intetsigende og generell anbefaling om hva de må forbedre. 

			Se for deg at noen vil hjelpe deg og tar initiativ til å gjennomføre en anonym undersøkelse hvor svigermor, eksmannen, barna dine, tidligere naboer, læreren din fra videregående, venner, ekskolleger og en del andre fikk synse fritt om deg og dine forbedringsområder. Alt du bør ta tak i for å bli et bedre menneske. 

			Deretter fikk du den anonymiserte rapporten overbrakt med anbefalinger. Ville du brukt mye tid på rapporten? Følt at den var nyttig? Neppe. Du hadde blitt provosert, nedtrykt og startet tankejakten på hvem som hadde sagt hva. 

			Faktum er likevel at disse undersøkelsene har en viktig plass innenfor lederutvikling. Gjennom en 360-undersøkelse blir du som leder studert fra alle vinkler og kanter, der den utvalgte lederen står i midten av sirkelen mens alle rundt får mene mye. 

			Som mangeårig leder og rådgiver innenfor lederutvikling har jeg utvilsomt hatt glede av å gjennomgå og bruke slike undersøkelser. De må brukes med fornuft og er alltid et godt utgangspunkt for å belyse sider i lederskapet som bør utvikles. Problemet er at din leder ikke har gjennomgått denne undersøkelsen. Eller hvis vedkommende har det, og resultatet var dårlig, så dysses rapporten ned og havner i en skuff. 

			Idiotiske sjefer gjør som regel sånt.

			Alt du ikke visste

			Den beste 360-underøkelsen gjennomgikk jeg da jeg sluttet som programdirektør i P4. Det var en høyst uformell setting og slett ingen 360-undersøkelse i tradisjonell forstand, men i praksis fungerte den slik. Det beste av alt var at den ikke var anonymisert. 

			I min siste jobb i P4 hadde jeg ansvar for om lag 80 medarbeidere, og da jeg sluttet, var mer enn halvparten av disse samlet til en avskjedsfest som ble arrangert av min «vingmann». Den festen ble uforglemmelig, virkelig et høydepunkt i karrieren.

			Grunnen var enkel, min høyrehånd og redaksjonssjef Mads hadde tatt initiativ til at alle på festen måtte holde en liten tale til meg. Den behøvde ikke være lang, men alle måtte reise seg og si noe. Ingen visste om dette på forhånd, dermed hadde heller ingen rukket å planlegge hva de skulle si. Bortsett fra dem som virkelig hadde noe på hjertet og hadde skrevet noen linjer på et ark uavhengig av dette selskapslek-påfunnet.

			Jeg hørte et sukk i forsamlingen da Mads annonserte opplegget, og jeg kjente at jeg ble både varm og rød i toppen. Ikke fordi jeg ikke liker litt oppmerksomhet, men fordi jeg ble pinlig berørt over at så mange ble tvunget til å si noe.

			Det ble en reise i min tid som leder i P4 som ingen 360-under­søkelse, ingen lederutviklingsprogrammer eller andre tilbakemeldingsøvelser kunne forløst. 

			Det ble selvsagt sagt mest hyggelige ting, ettersom dette var en avskjedsfest. Det ville kreve mye mot fra en misfornøyd medarbeider om han skulle reise seg på min siste arbeidsdag og fyre av en kraftsalve. 

			Det som definitivt var mest tankevekkende, var alle episodene medarbeiderne fortalte om som jeg knapt selv husket. Som da en kvinne hadde blitt helt satt ut av noe jeg hadde spurt om på et jobbintervju. Et møte ved resepsjonen hvor jeg hadde sagt noe som ga mening for en medarbeider på en vanskelig dag. En kollega fortalte om noe jeg hadde sagt i heisen en gang som hadde inspirert henne. En annen om en gang han hadde dratt rasende hjem fordi jeg hadde bedt ham gjøre noe klart til dagen etter. 

			Det var mange øyeblikk fra mitt lederliv. Om hvordan jeg hadde påvirket medarbeiderne på ulikt vis uten at jeg husket mange av episodene. Og det meste var for meg ubetydeligheter. Små saker og møter mellom mennesker, men det er jo dette som arbeidshverdagene er fulle av. 

			Øyeblikk som betyr noe for dem du leder, men som kanskje går på autopilot for lederen selv.

			De korte talene ble en sterk opplevelse for meg. Jeg skulle gjerne hatt alt på opptak. Skjønt da hadde jeg partert dette og analysert det i stykker. 

			Opplevelsen var utvilsomt der og da. Men effekten kom gradvis i dagene etterpå. Jeg brukte så mye tid på å tenke på dette og ikke minst – å reflektere over mitt eget lederskap. Mitt eget kollegaskap. Jeg husker at jeg etter denne runden med taler klarte å takke for alt som hadde blitt sagt, og sa at alle egentlig skulle fått feedback fra kolleger på den måten. 

			Etterpå debrifet jeg med noen av mine nærmeste. Det ble tydelig for meg at det er når du egentlig ikke tror du påvirker noen at du virkelig påvirker. I alle de små øyeblikkene. Det er dem det er flest av. 

			De som ikke er ledere, får sjelden denne muligheten. En fest med tilsvarende opplegg kan selvsagt arrangeres med stor suksess. Men de får ikke muligheten til å gjennomføre en 360-undersøkelse, melde seg på dyre lederutviklingskurs eller engasjere en coach eller en mentor som kan bistå i utviklingsarbeidet. 

			De får strengt tatt kun muligheten til å innhente informa­sjon fra sin nærmeste leder gjennom medarbeidersamtalen. Mange virksomheter jobber selvsagt for å lage gode tilbake­meldingskulturer, men få tør å dykke ned i det enkle spørsmålet hver og en kan stille til en kollega: Hvordan virker jeg på deg? 

			Klarer vi å komme dit, kan vi selvsagt fortsette med spørsmål som: Hva vil du se mer av hos meg? Hva vil du se mindre av hos meg? Hva setter du pris på ved meg? Hva irriterer deg?

			Fortell meg hvor du liker å sitte, og jeg skal fortelle deg hvem du er

			Jeg starter alle foredrag likt. Når jeg entrer scenen eller stiller meg opp foran i møterommet, bruker jeg alltid noen sekunder og kikker utover forsamlingen. Møter blikkene og fanger stemningen. Så går jeg rett på sak og sier at jeg må ta en praktisk ting med dem før jeg starter. Sånn blir det da:

			«Tenk det, folkens – bare ved å se utover denne for­samlingen kan jeg si mye om dere som mennesketyper. Uten at jeg kjenner en eneste en her i salen. Som foredragsholder møter jeg nye forsamlinger nesten hver dag, og da er det utrolig nyttig å kunne orientere seg i rommet raskt. Slik at jeg vet hvem jeg har med å gjøre. Bare ved å se hvor dere sitter, altså hvor dere er plassert i rommet, vet jeg allerede mye om dere som personer. Dette er det nemlig forsket på. Veldig enkel forskning. Man har bare stilt spørsmål til de som forlater et foredrag eller en forelesning og spurt dem: Hvorfor satt du der du gjorde, sitter du vanligvis der, fikk du noe ut av dette? Så har disse funnene blitt sortert, og jeg skal nå dele resultatene med dere. Er dere klare? Dere må ikke ta det personlig, dette gjelder selvsagt ikke dere. Det gjelder alle andre.»

			Da er tonen satt, og folk ler. Så venter de selvsagt på svarene, og jeg starter alltid foran på min høyre side. 

			«Her sitter ifølge forskningen de mest pliktoppfyllende menneskene i rommet. De som har kommet til rett tid. Aldri for sene. Som synes at presis er for sent. Godt forberedt, kanskje til og med googlet temaet litt på forhånd. De har som regel med seg skrivesaker, og det ser jeg dere har, i alle fall noen av dere. Dette er folk som er til å stole på. Solide og slett ikke redde for å sette seg på første rad. Folk som tenker: Vi fyller opp rommet forfra. Ikke bakfra. Velkommen skal dere være.»

			Det slår aldri feil at de som sitter på min høyre side foran kikker på hverandre, nikker samtykkende og hvisker stolt til hverandre med et smil om munnen: «Ja, der har du oss. Vi er de pliktoppfyllende folka på jobben. Dæven, denne forskningen stemmer.»

			 Forsamlingen er tent og venter på hva som kommer når jeg beveger meg bort til den andre siden. De som sitter foran og til venstre for meg.

			«Er dere spente? Her sitter en fin gjeng. Her sitter ifølge forskningen de såkalte friendly faces. Det er de vennlige menneskene, de blide folka som ønsker å skape varme i rommet. Som ønsker at det skal være trygt å være på besøk her, og at foredragsholderen skal føle seg velkommen og godt ivaretatt. Dette er det varmeste stedet i rommet, her stråler det godhet fra flotte mennesker. 

			Stort sett er det kvinner som sitter her, men i dag ser jeg at opptil flere menn har rotet seg inn her. Det betyr at disse mennene er de mykeste mennene i bedriften. Så vet dere det. Hvis noen er på jakt etter det. Eventuelt at det er det dere ikke er på jakt etter. 

			Men folkens – det er et problem med de som sitter her: De får dessverre ikke med seg så mye av det faglige innholdet. Det er liksom ikke de skarpeste knivene i konferanseskuffen! Men det er veldig hyggelige folk, og det er tross alt det viktigste!»

			Akkurat denne passasjen utløser ofte en liten applaus. Ikke for meg, selvsagt, men fordi de som sitter samlet foran på venstre side for meg, synes dette er så festlig og så samlende at de må feire litt med en applaus. De kjenner seg som en fin liten gjeng til tross for at de ikke er de skarpeste knivene i konferanseskuffen. Husk: Den sterkeste definisjonen av en gruppe er at noen ikke hører til. 

			Jeg beveger meg nedover i rommet, stopper opp i midten av forsamlingen og kikker mot det nedre høyre hjørnet av salen. Den tredje biten i rektangelet som rommet utgjør. Jeg vegrer meg litt for å nærme meg dem og later som jeg er litt engstelig. 

			«Hit, men ikke lenger. Jeg har ikke lyst til å gå noe nærmere. Her nede sitter nemlig en helt spesiell gjeng. Dere som sitter foran, må nesten snu dere for å se. Jeg kjenner jo ingen her, men ifølge forskningen er det her de vanskelige folka sitter! Beklager, men det er kun forskningsresultatene jeg presenterer. Nå tipper jeg enkelte av dere andre som ikke sitter der, tenker dæven, den forskningen stemmer på en prikk. Jeg ser jo opptil flere svært vanskelige kolleger som sitter der. 

			Her sitter de menneskene som er født bakerst på bussen, elsker siste rad og godt kunne tenke seg å sitte helt inntil veggen, helt bakerst. De må ha distanse til det som skjer, betrakte ting på avstand. Og de elsker å stille vanskelige spørsmål på slutten. Da sier de alltid: Du sa innlednings­vis …, hvordan henger det sammen med … Derfor blir det ikke anledning for dere til å stille spørsmål her i dag!»

			Salen vrir nakken for å få med seg alle som sitter blant de vanskelige folka, alle vil se om det stemmer. Noen finner sikkert det de ser etter − de virkelig vanskelige folka. Kjenner at det var godt at de fikk smake på forskningen, og hva verden vet om dem som typer. 

			Så beveger jeg meg til den siste delen av rommet. Det er gjerne helt stille, alle venter på neste «mennesketype-fasit». 

			«Nå har dere ledd mye av de andre, men nå skal dere få høre hva slags konferansedeltagere dere er. Tør dere virkelig det? Ok, her kommer dommen: Her sitter de folka som helst skulle vært et annet sted i dag! Enten på hotellrommet, hjemme eller på jobb. Som synes konferanser, allmøter og foredrag er bortkastet tid. Fordi dere kunne ha jobbet i stedet. 

			Dere har tvilt dere fram til deltagelse, kommet inn her i siste liten og sitter på kanten av stolen. Klare til å smyge ut hvis dette ikke gir mening. Det er derfor dere har valgt å sette dere her ved utgangsdøra. Dere må ha en rømningsvei. Dere er nemlig busy og må kunne springe ut for å ta en telefon, svare på mail eller gjøre noe annet. 

			Mobiltelefonen har dere planlagt å smugtitte på uansett. Når noen spør dere etterpå om det var verdt å høre på, kommer dere uansett til å svare: ‘Jeg har hørt det før!’ Enda dere ikke var her hele tiden, svarer dere det.»

			Gjenkjennelsen i denne siste gruppa er ofte meget stor. Mer latter følger. 

			Når jeg beveger meg tilbake mot scenen, stopper jeg midt i rommet. Tar en titt rundt meg og kommer med siste kategorisering.

			«Her i midten sitter ifølge forskningen kongene og dron­ningene. Her sitter de virkelig topp motiverte menneskene som har møtt opp tidlig, plukket ut de beste plassene og tenker ‘jeg er jammen heldig som jobber i et firma som tilbyr foredrag, sender meg på konferanse og vil gi meg faglig utvikling. Når jeg da skal på foredrag, så skal jeg sannelig ha de dyreste plassene!’»

			Så ber jeg dem om å gi seg selv en applaus for hvem de er i forsamlingen. 

			En slik start setter tonen for hva som kommer. Det er dem og oss. Vi og de andre. Det kommer alltid noen tilhørere fram etterpå og vil prate om hvor godt den inndelingen stemte. At det stemte på dem selv og de andre. 

			Noen ber faktisk om de kan få tilsendt forsknings­resultatene på e-post i etterkant. Det er ikke så rart, jeg fremstiller det underveis som seriøs forskning. Selv om de aller fleste underveis forstår at dette må være tull. Så tabloid og enkel er faktisk verden ikke. Derfor må jeg dessverre skuffe de som vil se forskningsresultatene. De finnes ikke. 

			Selv om det sikkert finnes noe her og der som kan si oss noe om dette fenomenet. Det er lett å tenke seg at de som setter seg foran, kanskje er mer fremoverlente. At de som sitter bak, er mer skeptiske og trenger avstand. Men det er så mye annet som spiller inn at det blir meningsløst å lene seg på forenklede fremstillinger. 

			Poenget mitt er at vi finner det vi leter etter. Det hadde vært oversiktlig og enkelt om verden faktisk var slik at vi hele tiden delte den inn i fire–fem typer mennesker. En typeinndeling som passer for å sortere de andre. Så er det ikke så farlig om jeg finner min egen bås, så lenge jeg får plassert alle de andre. 

			Når jeg presenterer de irriterende kollegatypene på jobben, er det alltid mange som tar bilder av alle illustrasjonene i presentasjonen. Men jeg undrer meg alltid over at ingen tar opp et speil for å undersøke seg selv. Hvem er jeg på jobben, og på hvilken måte kan jeg være irriterende?

			Den vanskelige selvinnsikten som er så viktig i arbeidslivet. 

«Darlig ledelse kan veere «Anbefales til alle som har

helsefarlig. Denne boken en sjef og som er sjefl»
styrker immunforsvaret!» TOR AGE EIKERAPEN,
OLE PETTER HJELLE, ORGANISASJONSPSYKOLOG

LEGE OG HJERNEFORSKER

PER HENRIK
STENSTROM

ADVARSEL:
Denne boka fikser ikke sjefen din.
Den fikser ditt forhold til sjefen.





